אוניה גדולה נסחפה הלילה בעקבות מזג האוויר הסוער לכיוון חוף מי עמי באשדוד. האוניה כמעט ונסחפה עד לחוף, סמוך לשפך נחל לכיש ועל פי התמונות והוידאו, הושלך עוגן על מנת למנוע את הסחפותה. הרוחות והגלים מאיימים לסחוף את האוניה לכיוון שובר הנמל.
דיווח על האירוע הועבר לרשויות שמטפלות כעת באירוע. לא ברור מה מכילה האוניה וקיים חשש כי בקיעת האוניה עלול להביא לזיהום הים.
עדכון מהמשרד להגנת הסביבה – היסחפות אונייה אל החוף מדרום לנמל אשדוד: במהלך הבוקר נסחפה בשל הסערה לכיוון החוף אוניית מלט, שהייתה אמורה להיכנס לנמל אשדוד. האונייה עלתה על החוף, בצמוד לצד הדרומי של הנמל. נמל אשדוד ורשות הספנות והנמלים מנהלים את האירוע וחילוץ הצוות, תוך דאגה לשלומו. מפקחי היחידה הארצית להגנת הסביבה הימית נמצאים בקשר שוטף עם חדר המצב של רשות הספנות והנמלים ותצפית נמל אשדוד. מפקחי המשרד נמצאים בשטח, בסמוך לאונייה, ובשלב זה לא אותרה דליפת שמנים לים ולחוף. המפקחים מלווים את האירוע, ובמידת הצורך ינקטו בכל הפעולות הנדרשות.